Diari Oficial de la Generalitat Valenciana


Sumari del DOGV 8586, del 08-07-2019 (2019/6793)

RESOLUCIÓ de 28 de juny de 2019, de la Direcció General de la Fundació Palau de les Arts Reina Sofía, per la qual s'acorda donar publicitat a les bases per a la contractació indefinida d'un lloc de secretari o secretària tècnics de l'Orquestra de la Comunitat Valenciana, en torn lliure, inclòs en l'oferta d'ocupació de 2018.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8586

Data del DOGV
:   08-07-2019

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2019/6793


Data del document
:   28-06-2019

Organisme emissor
:   Fundació de la Comunitat Valenciana Palau de les Arts Reina Sofia

Tipus de document
:   Resolució

Correcció d'errades

Anàlisi jurídica

 Descriptors 

:   * concurs administratiu

RESOLUCIÓ de 28 de juny de 2019, de la Direcció General de la Fundació Palau de les Arts Reina Sofía, per la qual s'acorda donar publicitat a les bases per a la contractació indefinida d'un lloc de secretari o secretària tècnics de l'Orquestra de la Comunitat Valenciana, en torn lliure, inclòs en l'oferta d'ocupació de 2018. [2019/6793]  
  
Publicada, en data 31.12.2018 en el Diari Oficial de la Generalitat Valenciana núm. 8454, la Resolució de 21 de desembre de 2018, de la Direcció general de la Fundació Palau de les Arts Reina Sofía, d'ara en avant Les Arts, per la qual es dona publicitat a l'oferta d'ocupació pública d'aquesta entitat per a 2018, i acordada amb la representació legal de la plantilla, la Direcció de Les Arts aprova les bases de la convocatòria per a la cobertura indefinida d'un lloc de secretari/secretària tècnic/a de l'Orquestra de la Comunitat Valenciana, en torn lliure, inclòs en la taxa reposició ordinària autoritzada per la Direcció General de Pressupostos en data 20 de desembre de 2018.  
  
1. Normes generals  
1.1. L'objecte d'aquestes bases és regular el procés selectiu per a la cobertura, pel procediment de concurs oposició, en torn lliure, en règim laboral de duració indefinida, d'un lloc de secretari/secretària tècnic/a de l'Orquestra de la Comunitat Valenciana, d'ara en avant OCV, que pertany a l'oferta d'ocupació pública per a l'any 2018.  
1.2. Aquest procés es regirà per la Resolució de 15 de maig de 2018, del conseller d'Hisenda i Model Econòmic, per la qual es dicten instruccions i es disposa la publicació del II Acord de la Comissió de Diàleg Social del Sector Públic Instrumental de la Generalitat en matèria de criteris generales d'aplicació a les ofertes d'ocupació pública i les seues convocatòries en el sector públic instrumental de la Generalitat; pel Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors; per les lleis emanades de la Generalitat Valenciana i d'aplicació a aquesta entitat, i pel que es disposa en aquestes bases.  
1.3. Aquesta convocatòria tindrà en compte el principi d'igualtat de tracte entre homes i dones pel que fa a l'accés a l'ocupació, d'acord amb l'article 14 de la Constitució Espanyola, la Llei orgànica 3/2007, de 22 de març, per a la igualtat efectiva de dones i homes, i el que estableix el propi Pla d'igualtat de Les Arts.  
  
1.4. El sistema de selecció respectarà els principis de publicitat, mèrit, capacitat i lliure concurrència de les persones candidates, de conformitat amb l'article 51 de la Llei de Funció Pública Valenciana, i garantirà, en tot moment, la transparència del procés de selecció.  
  
  
2. Característiques del lloc  
2.1. Sota la dependència de la Direcció artística, les principals atribucions i funcions del lloc són les següents:  
- Direcció tècnica de l'OCV.  
- Coordinació i organització, en general, de la feina de l'arxiu, oficina d'orquestra, producció i regidoria d'orquestra.  
- Exercir la inspecció de tots aquells aspectes que incidisquen en el manteniment de la qualitat artística de l'OCV, sota instruccions de la Direcció artística.  
- Gestionar totes les incidències pel que fa al personal a càrrec seu, d'acord amb la normativa vigent.  
- Establir el pla de treball de l'OCV per a la temporada, d'acord amb la programació i les directrius emanades de la Direcció artística.  
  
- Preveure les necessitats de plantilla per a cada actuació, en funció del programa establit per la Direcció artística, i promoure la contractació dels augments que siguen necessaris.  
- Adreçar al director artístic, amb el seu informe, les peticions de permisos, llicències i comunicar les baixes per malaltia o qualsevol altra incidència relativa al personal de l'orquestra.  
- Preveure les necessitats de material o instrumental que es requerisquen per a l'execució de la programació establida.  
- Adreçar propostes d'incoació dels expedients sancionadors, en aplicació del règim disciplinari previst.  
- Elaboració del pressupost anual de l'OCV i del departament d'orquestra, així com el control i seguiment de l'execució pressupostària.  
  
- Planificació, control i supervisió dels processos de selecció dels professors i professores de l'OCV (audicions), així com del personal tècnic i administratiu al servei de l'orquestra.  
- Acompanyament a l'Orquestra en desplaçaments i gires.  
- Qualsevol altra funció no definida ací i considerada necessària des de la Direcció de LES ARTS per a la realització de les activitats programades en grau d'excel·lència, fent sempre un ús eficient dels recursos financers, materials i personals disponibles.  
2.2. La classificació professional del lloc convocat és dins del grup professional de direcció d'àrea, fora de conveni, tret de nova regulació col·lectiva, i la retribució bruta anual serà l'establida en les corresponents Lleis de pressupostos de la Generalitat Valenciana per a un lloc de treball de categoria A1, complement de destí 30 i complement específic E050.  
2.3. La persona que resulte seleccionada es vincularà a Les Arts a través d'un contracte en règim laboral de caràcter indefinit, amb un període de prova de 6 mesos, i estarà subjecta al règim d'incompatibilitats de la Llei 53/1984, de 26 de desembre, d'incompatibilitats del personal al servei de les Administracions Públiques i normativa de desenvolupament.  
  
3. Requisits  
3.1. Aquelles persones que desitgen participar en el procés selectiu hauran de posseir, en el dia de la finalització del termini de presentació de sol·licituds i mantindre fins al moment de la formalització del contracte de treball, els requisits següents:  
3.1.1. Ser de nacionalitat espanyola, o ser nacional d'algun de la resta d'Estats membres de la Unió Europea, o persones estrangeres amb residència legal a Espanya. Tanmateix, podrà presentar també candidatura qualsevol persona que no es trobe en les situacions esmentades de nacionalitat i/o residència, la qual haurà d'obtindre de forma obligatòria la residència legal a Espanya en cas de ser la persona seleccionada.  
3.1.2. Tindre capacitat per a contractar la prestació del seu treball, d'acord amb el que preveu l'article 7 de l'Estatut dels Treballadors.  
3.1.3. Tindre la majoria d'edat laboral i no excedir, si escau, l'edat màxima legal de jubilació.  
3.1.4. No incórrer en cap causa d'incompatibilitat que li impedisca l'exercici de funcions en règim general amb una entitat pública.  
3.1.5. Posseir les capacitats i aptituds físiques i psíquiques que siguen necessàries per a realitzar les funcions o tasques corresponents. La condició de minusvalidesa, si escau, s'acreditarà amb la certificació oficial pertinent.  
3.1.6. Habilitació: no trobar-se inhabilitat/ada per sentència ferma o com a conseqüència d'haver sigut acomiadat/ada disciplinàriament de forma procedent, per a exercir funcions semblants a las pròpies de la categoria professional a la qual es pretén accedir. Si es tracta de persones nacionals d'altres estats, no trobar-se inhabilitat o en situació equivalent ni haver sigut sotmés a sanció disciplinària o equivalent que impedisca, en els mateixos termes al seu Estat, l'accés a l'ocupació pública.  
3.1.7. Estar en possessió d'una titulació universitària de grau superior o equivalent, i s'haurà d'acreditar l'homologació en cas de titulació obtinguda en l'estranger, o complir els requisits per a obtindre-la en la data de finalització del termini de presentació de candidatures.  
  
En qualsevol cas, a la data de formalització del contracte, les persones que hagen obtingut la titulació en l'estranger i hagen sol·licitat dins del termini establit i en la forma escaient l'homologació corresponent, s'entendrà que compleixen amb aquest requisit i hauran d'obtindre, en el termini màxim de 4 anys, l'homologació pertinent.  
En el cas que, una vegada obtinguda l'homologació, aquesta ho siga per un nivell inferior al requerit en aquesta convocatòria, degut a les diferents regulacions entre països existents en aquesta matèria, la persona contractada disposarà d'un termini màxim de 2 anys, des de l'obtenció de l'homologació, per a adquirir la titulació al nivell requerit. Cas de no obtindre-la, aquesta circumstància suposarà l'extinció contractual immediata d'acord amb el que estableix l'article 52 de l'Estatut dels Treballadors.  
Els requisits anteriors s'hauran de reunir en referència amb l'últim dia del termini de presentació de sol·licituds, i es mantindran fins a la data de formalització del contracte. Serà nul el nomenament dels aspirants que incórreguen en causes d'incapacitat segons la normativa vigent.  
3.2. Les persones amb discapacitat seran admeses en igualtat de condicions amb la resta d'aspirants, sense establir exclusions per limitacions psíquiques o físiques, tret dels casos en què siguen incompatibles amb la realització de les tasques o funcions corresponents. Per a aquestes persones, si ho han sol·licitat prèviament a la instància, el Tribunal adaptarà, en la mesura que siga possible, el temps i mitjans de realització dels exercicis per tal que gaudisquen d'igualtat de condicions.  
  
  
4. Presentació de sol·licituds  
4.1. Aquelles persones que desitgen participar en aquest procés selectiu hauran d'emplenar la sol·licitud d'inscripció a través de la pàgina web www.lesarts.com/empleo-palau-de-les-arts/, o bé presentar-la al Registre de Les Arts (avinguda Professor López Piñero, historiador de la medicina, núm. 1 - 46589. Horari de 09.00 h a 14.00 h, de dilluns a divendres).  
4.2. Junt amb la inscripció haurà de presentar-se la documentació següent:  
- Document Word que reflectisca la documentació aportada en la inscripció.  
- Curriculum vitae detallat i degudament justificat, on s'acredite la seua trajectòria, idiomes i experiència professional, així com els títols, cursos i diplomes obtinguts, els quals es valoraran, si escau, en la fase de concurs.  
- Fotocòpia del document d'identitat, passaport o targeta de residència que corresponga.  
- Fotocòpia de les titulacions acadèmiques obtingudes, que, en cas d'haver-se obtingut en l'estranger, s'hauran d'haver homologat a Espanya o haver-ne sol·licitat l'homologació.  
- Acreditació de l'experiència professional mitjançant la presentació de l'Informe de Vida Laboral. Per a l'experiència que s'acredite en l'estranger s'haurà d'aportar certificat de l'empresa contractant o còpia del contracte de treball.  
- Fotocòpia dels certificats d'assistència a cursos, o similars, indicats al currículum.  
- Fotocòpia de la certificació acreditativa dels estudis cursats d'idiomes.  
- Fotocòpia del certificat que acredite, si escau, algun tipus de discapacitat.  
La presentació de la documentació per la web es farà a través d'un enllaç de descàrrega, i si és a través de registres físics, s'adjuntarà un llistat detallat i signat per la persona sol·licitant que indique, en concret, la documentació que s'aporta.  
Per tal que tinga validesa en aquest procés selectiu, la documentació que es presente haurà d'estar expedida en llengua valenciana, castellana o anglesa. Els documents expedits en un altre idioma, s'hauran d'aportar amb la traducció oficial corresponent.  
La no presentació de l'esmentada documentació suposarà l'exclusió directa de la persona inscrita.  
4.3. Totes les còpies de la documentació reflectida en la inscripció s'hauran de presentar en original, o bé compulsades a través de les vies degudament habilitades d'acord amb la legislació vigent, per part de les persones que resulten admeses i passen a la segona fase d'oposició el mateix dia que aquesta es realitze.  
Cas de no presentar-se alguna documentació de la manera establida, la persona que no complisca aquest requeriment serà exclosa directament del procés sense opció a realitzar la segona prova d'oposició.  
4.4. El termini per a la presentació de sol·licituds serà de 20 dies hàbils comptats a partir de l'endemà de la publicació de la convocatòria en el Diari Oficial de la Generalitat Valenciana. Aquesta convocatòria, a més, es farà pública en la pàgina web de Les Arts.  
4.5. Els errors de fet, materials o aritmètics que pogueren advertir-se en la sol·licitud es resoldran fins a la finalització del període de presentació de sol·licituds, d'ofici o a petició de l'interessat/ada.  
4.6. La participació d'un/a aspirant en aquest procés de selecció comportarà per part seua:  
- confirmació que compleix els requisits indispensables exigits,  
  
- reconeixement de l'autenticitat de la documentació que hi adjunta i de la informació que apareix al seu currículum,  
  
- acceptació expressa de tot el que s'estableix a les bases reguladores d'aquesta convocatòria,  
- autorització a Les Arts i, si escau, per al tractament automatitzat de les seues dades, i  
- autorització a Les Arts per a la publicació, a la pàgina web d'aquesta, dels resultats obtinguts en el procés de selecció.  
4.7. Aquest procés selectiu tindrà una duració màxima, des de la seua publicació en el Diari Oficial de la Generalitat Valenciana, de 6 mesos.  
4.8. El domicili, correu electrònic i telèfons de contacte que s'indiquen en la inscripció es consideraran com els únics vàlids a l'efecte de notificacions, i seran responsabilitat exclusiva del sol·licitant tant els errors en la consignació d'aquests, com la no comunicació per escrit a aquesta entitat de qualsevol canvi de domicili, correu electrònic i/o telèfon de contacte.  
Correspon als i les aspirants prestar la deguda atenció a la publicació dels llistats, així com a la informació dels terminis i als requeriments que LES ARTS poguera fer-los amb caràcter general, cosa que es realitzarà sempre i únicament en el portal d'ocupació www.lesarts.com/empleo-palau-de-les-arts/.  
Els possibles requeriments personals es realitzaran a través del telèfon o correu electrònic facilitat pels i per les aspirants, i serà responsabilitat seua prestar la deguda atenció a aquestes comunicacions.  
  
4.9. Totes les publicacions, que en relació amb aquest procés es realitzen, es faran garantint la protecció de les dades personals.  
  
5. Admissió  
5.1. Finalitzat el termini de presentació de sol·licituds, es dictarà resolució i es declararà aprovat el llistat d'aspirants admesos/es i exclosos/es provisionalment, tot indicant el motiu d'exclusió, el qual es publicarà en la web www.lesarts.com/empleo-palau-de-les-arts/.  
5.2. Les persones aspirants disposaran d'un termini màxim de 5 dies laborables a partir de l'endemà de la publicació del llistat provisional, per tal d'esmenar els errors esmentats. Una vegada resoltes les possibles reclamacions, es dictarà resolució definitiva, la qual durà implícita l'estimació o desestimació de les sol·licituds d'esmena i es publicarà en la web esmentada.  
L'esmena es realitzarà a través de la web referenciada i de l'apartat habilitat a aquest efecte.  
  
6. Òrgan tècnic de selecció  
6.1. Per a l'execució del procés selectiu, avaluació de la fase d'oposició i concurs de les persones aspirants, es constitueix un òrgan tècnic de selecció col·legiat, el qual actuarà sotmés a les causes generals d'abstenció i recusació contingudes en els articles 23 i 24 de la Llei 40/2015, d'1 d'octubre, de règim jurídic del sector públic.  
La composició efectiva de les persones que constituiran aquest òrgan tècnic serà publicada per resolució de la Sotssecretaria de la Conselleria d'Educació, Investigació, Cultura i Esport amb caràcter previ a la realització del primer exercici de la fase d'oposició.  
6.2. El règim de funcionament de la mesa de selecció es regirà pel que estableixen els articles 15 a 19 de la Llei 40/2015, d'1 d'octubre, de règim jurídic del sector públic pel que fa a la regulació dels òrgans col·legiats.  
6.3. En totes les reunions i deliberacions de l'òrgan tècnic de selecció, estaran presents, amb veu i sense vot, un membre del Comité d'Empresa i un membre de la Comissió Artística de l'Orquestra de la Comunitat Valenciana.  
Les persones que formen part de l'òrgan tècnic podran ser substituïdes en cas d'absència o malaltia, així com en els casos en què haja sigut declarada la seua abstenció o recusació. El nomenament de la/les persona/es suplent/s serà competència de la sotssecretaria de la Conselleria d'Educació, Investigació, Cultura i Esport.  
La publicació de la nova composició, si escau, es realitzarà per Resolució del director general de Les Arts i serà publicada amb una antelació mínima de 7 dies naturals a la data de realització de la valoració del primer exercici de la fase d'oposició, en la pàgina web de Les Arts.  
6.4. Serà competència de l'òrgan tècnic la resolució de les incidències que durant el transcurs del procés es puguen produir, i vetlarà pel desenvolupament correcte d'aquest.  
6.5. Si en qualsevol moment del procés es posa en coneixement de l'òrgan tècnic d'avaluació que alguna de les persones sol·licitants no posseeix la totalitat dels requisits exigits, o dels mèrits al·legats, haurà de requerir-los per a la seua acreditació. Cas de no ser acreditats dins del termini, la persona quedarà exclosa del procés, prèvia indicació de les inexactituds o falsedats formulades per la persona sol·licitant.  
  
7. Procediment de selecció  
7.1. El procediment de selecció serà el de concurs oposició, i constarà d'una fase d'oposició, de caràcter obligatori i eliminatori, i d'una fase de concurs, de caràcter obligatori.  
A) Oposició (60 %)  
B) Concurs (40 %)  
Sols podran participar en la fase de concurs les persones admeses que hagen superat la fase d'oposició.  
A) Fase d'oposició  
La fase d'oposició consistirà en dos proves obligatòries, i la primera d'elles serà eliminatòria respecte a la segona.  
1a prova. - Consistirà en la realització d'un examen tipus test relacionat amb el temari indicat en l'Annex I. Cada dues preguntes incorrectes, se'n descomptarà una correcta.  
Duració màxima: 1 hora  
La puntuació sobre la qual es realitza la valoració d'aquesta prova és 10, i s'haurà d'obtindre una puntuació mínima de 6 per a poder entendre la superació de la prova. El resultat d'aquesta prova serà valorat com a apte/no apte.  
2a prova. - Exercici teoricopràctic. (60 % de la nota final).  
Les persones que segons el que s'indica en l'apartat anterior hagen obtingut la consideració d'apte/a seran convocades a la realització de la segona prova, la qual consistirà en la realització d'un supòsit teoricopràctic relacionat amb els continguts del lloc de treball detallats en la descripció de les funcions del lloc.  
Duració màxima: 2 hores  
Aquest exercici serà presentat posteriorment davant de l'òrgan tècnic, el qual podrà realitzar preguntes relacionades en els idiomes valencià, castellà i anglés, i que s'hauran de contestar en el mateix idioma en què es formulen.  
La puntuació sobre la qual es realitza la valoració d'aquesta 2ª prova és 60.  
B) Fase de concurs  
Les persones que hagen superat la primera prova de la fase d'oposició passaran a la valoració de mèrits professionals i formatius.  
La puntuació d'aquesta fase de concurs constituirà el 40 % de la nota final, i es distribuirà de la manera següent:  
B.1 Valoració mèrits formatius (10 %):  
- Títol de màster universitari en gestió musical o cultural (mínim 60 crèdits). 2 punts.  
- Títols Superiors de Música: 1,5 punts per especialitat fins a un màxim de 3 punts.  
- Anglés nivell B2 o equivalent pel que fa al Marc Europeu de Referència acreditat amb la possessió del corresponent certificat expedit o homologat per l'escola oficial d'idiomes, universitats o organismes oficials d'ensenyament d'idiomes. 1 punt.  
- Coneixement d'altres idiomes estrangers. Es valorarà amb 1 punt cada idioma cursat i acreditat d'igual forma que en l'apartat anterior, fins a un màxim de 2 punts.  
- Cursos relacionats amb la gestió d'orquestres: fins a un màxim de 2 punts:  
· Aquells que comprenguen de 31 a 60 hores lectives: 0,50 punts.  
· Aquells que comprenguen de 61 a 100 hores lectives: 1 punt.  
· Aquells que comprenguen més de 100 hores lectives: 2 punts.  
B.2 Valoració mèrits professionals (30 %):  
- Experiència acreditada en tasques de màxima responsabilitat tecnicoadministrativa d'una orquestra simfònica, on haja assumit tasques de planificació, organització, execució i gestió pressupostària:  
· Entre 12 mesos i 24 mesos. 4 punts  
· Entre 24 mesos i 48 mesos. 8 punts.  
· Entre 48 mesos i 72 mesos. 10 punts.  
· Més de 72 mesos. 15 punts.  
- Experiència acreditada en tasques de màxima responsabilitat tecnicoadministrativa d'una institució o organisme públic o privat d'índole cultural, on haja assumit tasques de planificació, organització, execució i gestió pressupostària.  
· Entre 36 mesos i 72 mesos. 5 punts.  
· Més de 72 mesos. 10 punts.  
- Experiència acreditada en tasques de màxima responsabilitat tecnicoadministrativa en agències artístiques especialitzades en les quals haja assumit tasques de planificació, organització, execució i gestió pressupostària.  
· Entre 36 mesos i 72 mesos. 2,5 punts.  
· Més de 72 mesos. 5 punts.  
  
8. Puntuació final  
8.1. La puntuació final del concurs oposició s'obtindrà sumant la puntuació obtinguda en ambdues fases.  
8.2. Es configurarà un llistat, ordenat per puntuació de major a menor, i es considerarà la persona seleccionada per a ocupar el lloc objecte de les bases d'aquesta convocatòria, la persona que haja obtingut la puntuació més alta de la suma d'ambdues fases.  
8.3. En cas d'empat, es dirimirà de la manera següent:  
- Primera: la puntuació més alta obtinguda en la fase d'oposició.  
- Segona: puntuació més alta obtinguda en els distints apartats del barem de concurs, pel mateix ordre en què estan relacionats.  
  
- Tercera: en favor del sexe menys representat, dins del col·lectiu de persones que formen part del grup de direcció d'àrea.  
- Quarta: a favor del gènere menys representat a nivell de Les Arts.  
8.4. La convocatòria podrà declarar-se deserta si l'òrgan tècnic considera que cap de les persones candidates assoleix la condició d'apte/a.  
  
  
9. Normes finals  
9.1. De cadascuna de les fases concretes del procés selectiu, l'òrgan tècnic de selecció emetrà resolució amb el resultat i puntuació corresponent, si escau.  
Aquesta resolució es publicarà en la web de Les Arts per a cada fase. El resultat final serà publicat, a més, en el Diari Oficial de la Generalitat Valenciana.  
9.2. En cas de sol·licitar una revisió, s'haurà de presentar instància a través de la pròpia pàgina web, en un termini màxim de 20 dies laborables a comptar a partir de l'endemà de la publicació de la primera prova de la part d'oposició.  
9.3. La convocatòria, les seues bases i qualsevol acte administratiu que es derive d'aquesta i de les actuacions de l'òrgan tècnic, podran ser impugnats pels interessats/ades en els casos i en la forma establits en la Llei de règim jurídic de les administracions públiques i del procediment administratiu comú.  
9.4. Conclòs el procés selectiu, l'aspirant que aconseguisca la puntuació més alta serà a qui es contracte mitjançant contracte indefinit i superació del període de prova corresponent de sis mesos.  
  
10. Borsa d'ocupació resultant  
10.1. Sempre que no s'haja declarat deserta aquesta convocatòria d'acord amb el punt 8.4 d'aquestes bases, de conformitat amb la Resolució de 31 de juliol de 2018, del conseller d'Hisenda i Model Econòmic, pel qual es dicten instruccions i es disposa la publicació del III Acord de la Comissió de Diàleg Social del Sector Públic Instrumental de la Generalitat relatiu a criteris generals d'aplicació a la constitució i funcionament de les borses d'ocupació temporal en el sector públic instrumental de la Generalitat, del resultat d'aquest procés selectiu es constituirà una borsa d'ocupació de la qual formaran part les persones que hagen participat en les proves d'accés i hagen superat la primera part eliminatòria de la fase d'oposició, però no hagen resultat seleccionades.  
10.2. L'ordre que correspondrà a cada persona que passe a formar part de la borsa, estarà determinat per la puntuació total aconseguida de la suma de la fase d'oposició i concurs, i es crearà un llistat per ordre de prioritat de major a menor puntuació.  
10.3. La vigència d'aquesta borsa serà de 4 anys a comptar a partir de la publicació en el Diari Oficial de la Generalitat Valenciana de la constitució de la borsa d'ocupació.  
10.4. La borsa d'ocupació creada a l'efecte servirà exclusivament per a cobrir temporalment el lloc objecte d'aquesta convocatòria, per a la substitució transitòria de la persona que resulte titular, o bé en el supòsit que durant la vigència de la borsa es produïsca l'extinció del contracte per la persona que haja resultat seleccionada, per qualsevol de les causes establides al Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors.  
  
10.5. En allò no previst en aquest apartat, serà d'aplicació el que estableix la Resolució de 31 de juliol de 2018, pel que fa a la situació de les persones que integren la borsa, les renúncies a la citació i baixa automàtica.  
  
11. Tractament de dades personals  
D'acord amb el que estableix el Reglament (UE) 2016/679 del Parlament Europeu i del Consell, de 27 d'abril de 2016, i Llei orgànica 3/2018, de 5 de desembre, de protecció de dades personals i garantia dels drets digitals, us comuniquem que les dades facilitades a través d'aquesta sol·licitud d'ocupació seran incorporades a un fitxer denominat Nòmines, Personal i recursos humans titularitat de Palau de les Arts Reina Sofía, Fundació de la Comunitat Valenciana a fi de formar part en els processos de selecció de personal que realitze l'entitat. Les dades es conservaran durant el període de temps que es requerisca per al procés de selecció i no seran cedides tret d'obligació legal.  
  
Aquestes dades seran utilitzades amb l'única finalitat de fer-vos participar en els processos de selecció de personal realitzats per Palau de les Arts Reina Sofía, Fundació de la Comunitat Valenciana.  
Cas de produir-se alguna modificació en les vostres dades, us preguem que ens ho comuniqueu degudament.  
Així mateix, us informem que en qualsevol moment podeu exercir els vostres drets d'accés, rectificació, supressió, portabilitat, limitació o oposició al tractament de les vostres dades, així com de retirar el consentiment prestat o de formular reclamacions davant de l'autoritat de control. Aquestes accions podran exercir-se enviant la sol·licitud per correu electrònic a bxyp@uwqgwny.tas o per correu postal a avinguda del professor López Piñero (historiador de la medicina) 1, 46698 València.  
  
València, 28 de juny de 2019.- El director general: José C. Monforte Albalat.  
  
  
ANNEX I  
Temari  
  
Part general  
  
1. Llei 9/2017, de 8 de novembre, de contractes del sector públic: títol preliminar, llibre primer i títol I del llibre tercer.  
2. Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana: títol preliminar, capítol I i II del títol I.  
3. Reial decret legislatiu 1/1996, de 12 d'abril, pel qual s'aprova el text refós de la Llei de propietat intel·lectual.  
4. Llei 31/1995, de 8 de novembre, de prevenció de riscos laborals.  
  
5. Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors: títol I.  
  
6. Reial decret 1435/1985, d'1 d'agost, pel qual es regula la relació laboral especial dels artistes en espectacles públics.  
7. Llei 1/2015, de 6 de febrer, d'hisenda pública, del sector públic instrumental i de subvencions: capítol I del títol I i títol IV.  
8. I Conveni Col·lectiu del Palau de les Arts Reina Sofía (Butlletí Oficial de la Província de València 45, 07.03.2016).  
Part específica  
  
1. Les entitats de gestió dels drets d'autor.  
2. L'organització i gestió d'una orquestra simfònica.  
3. Els estils musicals.  
4. La lectura musical.  
5. Instruments en una orquestra simfònica.  
6. La música i l'escena.  
7. Conceptes bàsics de la història de la música.  
8. Gestió i organització d'un departament d'orquestra.